Lisbeth Bech-Nielsen (SF), 2023-05-23:
Allerførst vil jeg gerne takke for, at vi har den her debat, der er utrolig spændende og ekstremt relevant, uanset hvor man måtte stå henne.
For 5 år siden skrev jeg en bog om nogle af de her ting; den solgte ikke så godt.
Det er en anden tid nu, det er en anden debat, vi har nu, og heldigvis for det.
Så er der lige indgangsbønnen, for den skal man altid huske, har jeg oplevet.
Sociale medier gør også rigtig meget godt.
Ny teknologi gør også rigtig meget godt.
Kunstig intelligens gør også rigtig meget godt og kommer til at hjælpe os med mange ting fra medicin og vacciner til nye opfindelser osv.
Men der er også bare en mørk side af det, og den bliver vi nødt til at tale om.
Nej, okay.
I SF er vi kommet med et udspil med 16 punkter, som handler om kunstig intelligens, og som også handler om sociale medier specielt rettet mod børn, hvilket jeg også har oplevet at vores statsminister er meget optaget af – både hvordan vi alle sammen bliver påvirket af det, men specielt også hvordan vores børn bliver påvirket af det.
Jeg synes, at der lidt tegner sig en misfortælling om nogle af techgiganterne om, at de bare er almindelige virksomheder, og at man ikke skal blande sig i, hvad de laver.
Når techgiganterne er monopoler eller i hvert fald har markedsmagt, er det jo, fordi de lever i en tid, hvor der ikke er ret meget monopollovgivning, hverken i USA eller herhjemme, og de bliver store på den måde, at de opkøber alle konkurrenterne – eller også efterligner de de features eller designelementer, de har.
Så når Facebook ikke lykkes med at opkøbe Snapchat, kopierer de Snapchats funktioner ind i Instagram.
Når man opdager, at TikTok lige pludselig er på vej til at blive verdens største sociale medie, kopierer man de her ultrakorte videoer, som beviseligt skaber afhængighed hos børn.
Den netværkseffekt, som de her techgiganter er bygget på, giver simpelt hen nogle mekanismer, hvor de kun er noget værd, hvis alle eller rigtig mange er til stede.
Det er også derfor, vi gerne vil være der.
Vi vil gerne være der, hvor vores venner og familie og de andre er.
Der er ikke noget ved at være på et socialt medie, hvor man kun er en håndfuld mennesker.
Derfor bliver de rigtig store, og derfor bliver de også større, end vi normalt i en markedsøkonomi med konkurrencelovgivning vil acceptere.
Og derfor kan man ikke bare sige, at de er virksomheder som andre.
De er blevet infrastrukturen i vores moderne samfund; de er blevet det sted, hvor vi har samtaler og debatter med hinanden.
Derfor skal de også reguleres på den måde.
Som både statsministeren og erhvervsministeren var inde på, er der jo en DSA – en Digital Services Act, en forordning om digitale tjenester – på vej.
Techgiganterne bliver omfattet af den lige om lidt, og alle andre inden for kort tid, og den er også rigtig god.
Den er blevet omtalt som en grundlov for sociale medier, og det kommer til at være noget god lovgivning.
Jeg er bange for, at hvis ikke vi også opjusterer på håndhævelsesdelen, ser vi noget af det, som vi også har set med GDPR, altså at vi har noget god lovgivning – meget omfattende lovgivning – som ikke alle steder bliver håndhævet.
Og hvis det bliver håndhævet, kommer techgiganterne med tusind jurister, som i årevis forhaler sådan en proces.
I forhold til det, vi diskuterer i dag, vil jeg sige, at jeg mener, at der skal være ekstremt vide rammer for ytringsfriheden på sociale medier.
Det der argument med, at hvis du ikke kan lide lugten i bageriet, må du bare gå, gælder ikke, fordi de er så store.
Hvor skal man gå hen?
Hvis man vil deltage i diskussionen med andre, er det der, man er.
Og derfor skal vi også sikre en ekstremt vidtstrakt grad af ytringsfrihed.
Men ytringsfriheden har selvfølgelig også grænser.
Det har den i alle demokratiske lande.
Det har den også i grundloven.
Det, som jeg synes er det måske største problem er på sociale medier, er, at enhver ytring ikke er lige eller sidestillet.
Det er ikke sådan, som statsministeren sagde, at hvis jeg skriver et relativt neutralt opslag om sociale medier og ytringsfrihed, får det det samme push eller skub ud i verden, som hvis jeg bruger nogle meget voldsomme betragtninger eller ord og formuleringer.
Derfor er algoritmerne i sig selv et problem.
Det sidste, jeg vil sige på de 7 sekunder, jeg har tilbage, er, at det er bevist nu, at den måde, sociale medier er designet på, er skadelig for vores børn.